## Zakon o posredovanju i zastupanju u osiguranju

### NN 27/1999 (19.3.1999.), Zakon o posredovanju i zastupanju u osiguranju

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O POSREDOVANJU I ZASTUPANJU U OSIGURANJU**

Proglašavam Zakon o posredovanju i zastupanju u osiguranju, koji je
donio Zastupnički dom Hrvatskoga državnog sabora na sjednici 5. ožujka
1999.

Broj: 081-99-520/1
Zagreb, 11. ožujka 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O POSREDOVANJU I ZASTUPANJU U OSIGURANJU**

I. OPĆE ODREDBE

Članak 1.

Ovim se Zakonom uređuju poslovi posredovanja i zastupanja u osiguranju,
uvjeti za obavljanje tih poslova te nadzor nad njihovim obavljanjem.

Članak 2.

Posredovanje i zastupanje u osiguranju jesu poslovi osiguranja koji
se odnose na sklapanje ugovora o osiguranju ili reosiguranju.

II. POSREDOVANJE U OSIGURANJU

Članak 3.

Posredovanje u osiguranju jesu poslovi koji se odnose na sklapanje ugovora
o osiguranju ili reosiguranju na temelju pisanog naloga budućeg ugovaratelja
osiguranja ili reosiguranja.

Članak 4.

Poslove posredovanja u osiguranju mogu kao jedinu djelatnost obavljati
samo trgovačka društva osnovana kao dionička društva i društva s ograničenom
odgovornošću sa sjedištem u Republici Hrvatskoj te podružnice stranih društava
za posredovanje u osiguranju osnovane u Republici Hrvatskoj (u daljnjem
tekstu: posrednik u osiguranju).

Uz djelatnost posredovanja u osiguranju iz stavka 1. ovoga članka, posrednik
u osiguranju može još obavljati i poslove savjetovanja, pomoći u obradi
šteta i procjeni rizika i šteta. Posrednici u osiguranju ne mogu obavljati
poslove zastupanja u osiguranju.

Posrednik u osiguranju mora u nazivu tvrtke, pored naziva društva, imati
i naznaku djelatnosti "posredovanje u osiguranju".

Pravne i fizičke osobe koje ne obavljaju poslove posredovanja u osiguranju
ne smiju u nazivu tvrtke imati naznaku djelatnosti iz stavka 3. ovoga članka.

Dionice dioničkog društva osnovanog za posredovanje u osiguranju mogu
glasiti samo na ime.

Članak 5.

Posrednik u osiguranju može se upisati u sudski registar samo na temelju
rješenja o odobrenju za rad.

Na temelju zahtjeva osnivača posrednika u osiguranju rješenje iz stavka
1. ovoga članka donosi Direkcija za nadzor društava za osiguranje (u daljnjem
tekstu: Direkcija za nadzor).

Članak 6.

Rješenje iz članka 5. ovoga Zakona može se donijeti ako posrednik u
osiguranju uz zahtjev priloži dokaze:

- da ima temeljni kapital uplaćen u novcu u iznosu od najmanje 200.000,00
kuna,

- dva ili više zaposlenika koji imaju ovlaštenje ministra financija
za obavljanje poslova posredovanja u osiguranju, od kojih najmanje jedan
mora biti član uprave društva,

- da s osiguravateljima ili reosiguravateljima ili drugim posrednicima
ili zastupnicima u osiguranju ne čini povezano društvo prema odredbama
Zakona o trgovačkim društvima,

- da je sklopio predugovor ili ugovor od odgovornosti za štete koje
nastanu obavljanjem djelatnosti na svotu osiguranja u iznosu od najmanje
1.000.000,00 kuna.

Ministar financija propisuje uvjete za dobivanje ovlaštenja iz stavka
1. podstavka 2. ovoga članka.

Članak 7.

Strano trgovačko društvo za posredovanje u osiguranju može u Republici
Hrvatskoj osnovati svoju podružnicu.

Podružnica stranog društva za posredovanje može se osnovati u skladu
sa Zakonom o trgovačkim društvima na temelju odobrenja za rad.

Na temelju zahtjeva osnivača iz stavka 1. ovoga članka rješenje o davanju
odobrenja za rad podružnice donosi Direkcija za nadzor.

Rješenje iz stavka 3. ovoga članka može se donijeti ako osnivač uz zahtjev
priloži dokaze:

- da ima uplaćen temeljni kapital u novcu u iznosu od najmanje 200.000,00
kuna,

- da je sklopio predugovor ili ugovor o osiguranju od odgovornosti za
štete koje nastanu u obavljanju poslova podružnice na svotu osiguranja
u iznosu od najmanje 1.000.000,00 kuna,

- da u podružnici ima dva ili više zaposlenika s boravištem ili prebivalištem
u Republici Hrvatskoj koji imaju ovlaštenje za obavljanje poslova posredovanja
u osiguranju od kojih jedan vodi poslove i zastupa podružnicu.

Članak 8.

Posrednik u osiguranju obvezan je obavljati svoju djelatnost u skladu
s pravilima struke osiguranja, poštujući dobre poslovne običaje, prepoznatljive
nalogodavčeve osigurateljske potrebe te mu predložiti sklapanje ugovora
s najpovoljnijim osiguravateljem ili reosiguravateljem.

Članak 9.

Posrednik u osiguranju obvezno vodi popis naloga.

Popis naloga iz stavka 1. ovoga članka obvezno sadrži:

- redni broj i datum,

- naziv tvrtke i sjedište za nalogodavca koji je pravna osoba,

- ime, prezime, jedinstveni matični broj građana i prebivalište za nalogodavca
koji je fizička osoba,

- skupinu osiguranja,

- tvrtku osiguravajućeg društva ili društva za reosiguranje ako je po
nalogu ugovor sklopljen.

Sadržaj i oblik popisa iz stavka 1. ovoga članka propisuje ministar
financija.

Članak 10.

Posrednik u osiguranju obvezan je budućem ugovaratelju osiguranja ili
reosiguranja predati pisano obrazloženje razloga odabira osiguravatelja
ili reosiguravatelja i izvijestiti ga o visini provizije određene za sklapanje
ugovora o osiguranju ili reosiguranju.

Članak 11.

Posrednik u osiguranju ne smije se s osiguravateljem ili reosiguravateljem
naknadno dogovoriti o promjeni načina obračuna ili visine provizije za
već sklopljene ugovore o osiguranju ili reosiguranju u kojima je posredovao.

Posrednik u osiguranju ima pravo na proviziju za obavljene usluge, ali
nema pravo na druge nadoknade niti bilo kakve pogodnosti.

Članak 12.

Posrednik u osiguranju obvezan je novčana sredstva te ostale instrumente
plaćanja i osiguranja plaćanja, koja pripadaju osiguravatelju, osiguraniku,
ugovaratelju osiguranja, korisniku osiguranja ili drugoj osobi koja ima
na njih pravo, pohraniti na sigurno mjesto, odvojeno voditi i njima se
ne smije koristiti, niti ona mogu biti predmetom ovrhe niti pokrića posrednikovih
obveza koje nisu obveze prema osiguravatelju, osiguraniku, ugovaratelju
osiguranja, korisniku osiguranja ili drugoj osobi koja na njih ima pravo.

Sredstva i instrumente plaćanja i osiguranja plaćanja iz stavka 1. ovoga
članka posrednik u osiguranju obvezan je, bez odgađanja, doznačiti ili
predati osobama koje imaju na njih pravo.

Članak 13.

Svu poslovnu dokumentaciju posrednika u osiguranju koja se odnosi na
poslove posredovanja u osiguranju, napose ugovore, izvješća i sl., obvezan
je potpisati ovlašteni posrednik.

Članak 14.

Za štetu koja nastane obavljanjem djelatnosti posrednika u osiguranju
protivno odredbi članka 8. ovoga Zakona odgovara posrednik.

III. ZASTUPANJE U OSIGURANJU

Članak 15.

Zastupanje u osiguranju jesu poslovi u svezi sa sklapanjem ugovora o
osiguranju ili reosiguranju, koje na temelju ugovora o zastupanju obavlja
pravna ili fizička osoba u ime i za račun osiguravatelja ili reosiguravatelja.

Ugovor o zastupanju u osiguranju obvezno sadrži odredbu o pravu i obvezi
osiguravatelja na stalni nadzor njegova izvršavanja.

Društvo za osiguranje obvezno je Direkciji za nadzor dostaviti svaki
ugovor iz stavka 1. ovoga članka, bez odgađanja, obavijest o raskidu ili
otkazu ugovora s tim da razloge raskida ili otkaza može dostaviti naknadno.

Članak 16.

Poslove zastupanja u osiguranju mogu kao jedinu djelatnost obavljati
trgovačka društva sa sjedištem u Republici Hrvatskoj, fizičke osobe registrirane
za obavljanje te djelatnosti kod nadležnog tijela državne uprave te podružnice
stranih društava registriranih za zastupanje u osiguranju sa sjedištem
u Republici Hrvatskoj.

Uz djelatnost zastupanja u osiguranju iz stavka 1. ovoga članka, društva
i fizičke osobe registrirane za obavljanje poslova zastupanja u osiguranju
mogu obavljati još i poslove savjetovanja, pomoći u obradi šteta te procjeni
rizika i šteta, ali ne mogu obavljati poslove posredovanja u osiguranju.

Ako fizičke osobe povremeno obavljaju poslove pribave osiguranja, procjene
i obrade šteta za društvo za osiguranje ili za zastupnike u osiguranju,
a nisu registrirane za zastupanje u osiguranju, smatra se da je takve poslove
izravno obavilo društvo za osiguranje ili pravna ili fizička osoba registrirana
za zastupanje u osiguranju i u smislu ovoga Zakona to nisu poslovi zastupanja
u osiguranju.

Zastupnik u osiguranju mora u nazivu svoje tvrtke imati i naznaku djelatnosti:
"zastupanje u osiguranju".

Pravne i fizičke osobe koje ne obavljaju poslove zastupanja u osiguranju
u nazivu tvrtke ne smiju imati naznaku djelatnosti iz stavka 4. ovoga članka.

Pravne i fizičke osobe mogu bez posebnog odobrenja obavljati poslove
zastupanja u osiguranju ako je to utvrđeno propisima kojima je uređena
djelatnost koju su ovlašteni obavljati.

Članak 17.

Trgovačko društvo za zastupanje u osiguranju može se upisati u sudski
registar samo na temelju rješenja o odobrenju za rad.

Na temelju zahtjeva osnivača društva za zastupanje u osiguranju rješenje
iz stavka 1. ovoga članka donosi Direkcija za nadzor.

Fizička osoba za obavljanje poslova zastupanja u osiguranju može se
upisati u upisnik nadležnoga upravnog tijela samo na temelju rješenja o
odobrenju za rad.

Na temelju zahtjeva fizičke osobe rješenje iz stavka 3. ovoga članka
donosi Ministarstvo gospodarstva.

Članak 18.

Rješenje iz članka 17. stavka 2. ovoga Zakona može se donijeti ako osnivač
društva uz zahtjev priloži dokaze:

- da ima temeljni kapital uplaćen u novcu u iznosu od najmanje 100.000,00
kuna,

- da ima najmanje jednog zaposlenika koji ima ovlaštenje za zastupanje
u osiguranju,

- da s osiguravateljima ili reosiguravateljima ili posrednicima u osiguranju
ne čini povezano društvo prema Zakonu o trgovačkim društvima,

- da je sklopio predugovor ili ugovor o zastupanju osiguravatelja ili
reosiguravatelja.

Udjeli ili dionice društva za osiguranje u društvu za zastupanje u smislu
ovoga Zakona ne smatra se odnosom povezanosti iz stavka 1. podstavka 3.
ovoga članka.

Članak 19.

Rješenje iz članka 17. stavka 4. ovoga Zakona može se donijeti ako fizička
osoba uz zahtjev priloži dokaze:

- da je hrvatski državljanin,

- da je punoljetna osoba i ima punu poslovnu sposobnost,

- da joj pravomoćnom sudskom presudom ili rješenjem o prekršaju nije
izrečena mjera sigurnosti ili zaštitna mjera zabrane obavljanja djelatnosti,

- da ima ovlaštenje za zastupanje u osiguranju,

- da nema vlasničkih udjela, odnosno dionica u društvima za osiguranje
ili reosiguranje ili posrednika u osiguranju,

- da je sklopila predugovor ili ugovor o zastupanju osiguravatelja ili
reosiguravatelja.

Članak 20.

Ovlaštenje za obavljanje poslova zastupanja u osiguranju daje ministar
financija ako fizička osoba ispunjava posebne uvjete.

Posebne uvjete iz stavka 1. ovoga članka propisuje ministar financija.

Za jednu osobu s ovlaštenjem za obavljanje poslova zastupanja poslove
pribavljanja osiguranja te procjene i obrade šteta može obavljati najviše
deset osoba iz članka 16. stavka 3. ovoga Zakona.

Članak 21.

Strano trgovačko društvo za zastupanje u osiguranju može u Republici
Hrvatskoj osnovati svoju podružnicu.

Podružnica stranog društva za zastupanje u osiguranju može se osnovati
u skladu sa Zakonom o trgovačkim društvima na temelju rješenja o odobrenju
za rad.

Rješenje o odobrenju za rad podružnice donosi Direkcija za nadzor na
temelju zahtjeva osnivača kojemu se obvezno prilažu dokazi:

- da ima temeljni kapital uplaćen u novcu u iznosu od najmanje 100.000,00
kuna,

- da ima najmanje jednog zaposlenika u podružnici koji ima ovlaštenje
za obavljanje poslova zastupanja u osiguranju, koji ima boravište ili prebivalište
u Republici Hrvatskoj i koji vodi poslove i zastupa podružnicu,

- da je sklopio predugovor ili ugovor o zastupanju osiguravatelja ili
reosiguravatelja.

Članak 22.

Pravne i fizičke osobe koje obavljaju poslove zastupanja u osiguranju
obvezne su obavljati svoju djelatnost u skladu s pravilima struke i ovlaštenjima
dobivenim od osiguravatelja ili reosiguravatelja, poštujući dobre poslovne
običaje.

Članak 23.

Zastupnik u osiguranju zastupa jednog osiguravatelja ili reosiguravatelja.

Na temelju pisane suglasnosti zastupanog osiguravatelja ili reosiguravatelja,
zastupnik u osiguranju može zastupati više osiguravatelja ili reosiguravatelja.

Članak 24.

U poslovanju novčanim sredstvima i ostalim instrumentima plaćanja na
zastupnika u osiguranju primjenjuju se odredbe članka 12. ovoga Zakona.

Članak 25.

Ugovore o zastupanju i drugu poslovnu dokumentaciju koja se odnosi na
poslove zastupanja u osiguranju obvezna je potpisati osoba koja ima ovlaštenje
za zastupanje u osiguranju.

Članak 26.

Zastupnik u osiguranju obvezan je budućem ugovaratelju osiguranja predati
uvjete osiguranja pri sklapanju ugovora o osiguranju, što ugovaratelj osiguranja
potvrđuje svojim potpisom.

Članak 27.

Iznimno od odredbi članka 16. stavka 1. ovoga Zakona, poslove zastupanja
u obveznom osiguranju od automobilske odgovornosti i u osiguranju vozača
i putnika od posljedica nesretnog slučaja - nezgode može u stanici za tehnički
pregled motornih vozila na temelju rješenja o odobrenju za rad koje donosi
Direkcija za nadzor, obavljati pravna osoba koja je, u skladu s propisima
o sigurnosti prometa na cestama, ovlaštena obavljati tehnički pregled i
registraciju motornih vozila.

Ako pravna osoba iz stavka 1. ovoga članka obavlja poslove zastupanja
u obveznom osiguranju od automobilske odgovornosti i u osiguranju vozača
i putnika od posljedica nesretnog slučaja - nezgode u stanici za tehnički
pregled motornih vozila, obvezna je pod istim uvjetima obavljati poslove
za sva društva za osiguranje koja, prema propisima o osiguranju, imaju
odobrenje za obavljanje poslova osiguranja od automobilske odgovornosti
i s njom sklope predugovor ili ugovor o zastupanju.

Pravna osoba obvezna je u stanici za tehnički pregled vozila na uočljivu
mjestu istaknuti uvjete i cjenik premija za osiguranje od automobilske
odgovornosti i za osiguranje vozača i putnika od posljedica nesretnog slučaja
- nezgode te naziv tvrtke svakog društva na ujednačen način i u istoj veličini,
a ne smije navoditi budućeg osiguranika da se osigura kod određenog društva
za osiguranje niti davati bilo kakve pogodnosti osiguranicima.

Članak 28.

Ako pravna osoba iz članka 27. stavka 1. ovoga Zakona ne obavlja poslove
zastupanja u osiguranju od automobilske odgovornosti i u osiguranju vozača
i putnika od posljedica nesretnog slučaja - nezgode, obvezna je svakom
zainteresiranom društvu za osiguranje pod istim uvjetima omogućiti korištenje
poslovnog prostora stanice za tehnički pregled vozila radi prodaje usluga
osiguranja od automobilske odgovornosti i osiguranja vozača i putnika od
posljedica nesretnog slučaja - nezgode ili ni jednom društvu za osiguranje
ne dozvoliti da obavlja te poslove.

IV. NADZOR NAD OBAVLJANJEM POSLOVA POSREDOVANJA I ZASTUPANJA
U OSIGURANJU

Članak 29.

Nadzor nad poslovanjem posrednika u osiguranju obavlja Direkcija za
nadzor.

Nadzor nad poslovanjem zastupnika u osiguranju obavlja se u skladu sa
člankom 15. stavkom 2. ovoga Zakona. Direkcija za nadzor može obaviti nadzor
nad poslovanjem zastupnika u osiguranju kada to ocijeni potrebnim.

Članak 30.

Radi osiguravanja podataka za obavljanje nadzora nad poslovanjem, posrednici
i zastupnici u osiguranju obvezni su Direkciji za nadzor dostavljati podatke
u opsegu, na način i u rokovima što ih ona odredi.

Direkcija za nadzor može obaviti nadzor uvidom u podatke iz stavka 1.
ovoga članka i u poslovnim prostorijama posrednika ili zastupnika u osiguranju.

Reviziju financijskih izvještaja posrednika u osiguranju mora svake
treće godine obaviti ovlašteni revizor.

Izvješće ovlaštenog revizora iz stavka 3. ovoga članka posrednik u osiguranju
obvezan je, bez odgađanja, dostaviti Direkciji za nadzor.

Članak 31.

Direkcija za nadzor može ukinuti rješenje o odobrenju za rad:

- posredniku osiguranja ako prestane ispunjavati jedan od uvjeta iz
članka 6. ovoga Zakona,

- društvu za zastupanje u osiguranju ako prestane ispunjavati jedan
od uvjeta iz članka 18. ovoga Zakona,

- fizičkoj osobi registriranoj za zastupanje u osiguranju ako prestane
ispunjavati jedan od uvjeta iz članka 19. ovoga Zakona,

- ako je poslovanjem posrednika ili zastupnika u osiguranju ugrožen
interes osiguranika ili je utvrđeno nepoštovanje zakona i drugih propisa,

- pravnoj osobi koja u svojem sastavu ima stanicu za tehnički pregled
motornih vozila ako postupa protivno odredbama članaka 27. ili 28. ovoga
Zakona.

Članak 32.

Rješenje je Direkcije za nadzor iz članka 5., 17. i 31. ovoga Zakona
konačno i protiv njega se može pokrenuti upravni spor.

Članak 33.

Posrednici i zastupnici u osiguranju snose troškove nadzora koji obavlja
Direkcija za nadzor.

Način obračuna i plaćanja troškova utvrđuje Direkcija za nadzor.

V. KAZNENE ODREDBE

Članak 34.

Novčanom kaznom od 20.000,00 do 200.000,00 kuna za prekršaj će se kazniti:

1. pravna ili fizička osoba ako obavlja djelatnost posredovanja u osiguranju
bez rješenja o odobrenju za rad iz članka 5. ovoga Zakona,

2. posrednik u osiguranju ako obavlja svoju djelatnost protivno pravilima
struke osiguranja ili ne poštuje dobre poslovne običaje ili nalogodavcu
ne predloži sklapanje ugovora s najpovoljnijim osiguravateljem ili reosiguravateljem
(članak 8. ovoga Zakona),

3. posrednik u osiguranju ako ne vodi popis naloga u skladu sa člankom
9. ovoga Zakona,

4. posrednik u osiguranju ako ugovaratelju ili budućem ugovaratelju
osiguranja ne preda pisano obrazloženje iz članka 10. ovoga Zakona,

5. posrednik u osiguranju ako ostvari druge nadoknade ili bilo kakve
pogodnosti, osim provizije iz članka 11. ovoga Zakona,

6. posrednik ako vodi novčana sredstva i ostale instrumente plaćanja
i osiguranja plaćanja i njima raspolaže protivno odredbama članka 12. ovoga
Zakona,

7. posrednik u osiguranju ako dokumentaciju iz članka 13. ovoga Zakona
potpišu osobe koje nisu ovlašteni posrednici,

8. društvo za osiguranje ako Direkciji za nadzor ne dostavi ugovore,
obavijest ili izvješće iz članka 15. stavka 3. ovoga Zakona,

9. pravna ili fizička osoba ako obavlja djelatnost zastupanja u osiguranju
bez rješenja o odobrenju za rad iz članka 17. ovoga Zakona,

10. zastupnik u osiguranju ako protivno odredbi članka 20. stavka 3.
ovoga Zakona poslove pribave osiguranja te procjene i obrade šteta obavlja
više od deset fizičkih osoba iz članka 16. stavka 3. ovoga Zakona po jednom
ovlaštenom zastupniku u osiguranju,

11. zastupnik u osiguranju ako obavlja svoju djelatnost protivno pravilima
struke osiguranja ili ne poštuje dobre poslovne običaje ili obavlja djelatnost
protivno ovlaštenjima dobivenim od osiguravatelja ili reosiguravatelja
(članak 22. ovoga Zakona),

12. zastupnik u osiguranju ako zastupa više osiguravatelja ili reosiguravatelja
bez suglasnosti iz članka 23. stavka 2. ovoga Zakona,

13. zastupnik u osiguranju ako vodi novčana sredstva i ostale instrumente
plaćanja i osiguranja plaćanja i njima raspolaže protivno odredbama članka
24. ovoga Zakona,

14. zastupnik u osiguranju ako dokumentaciju iz članka 25. ovoga Zakona
potpišu osobe koje nisu ovlašteni zastupnici,

15. zastupnik u osiguranju ako budućem ugovaratelju osiguranja ne uruči
tekst o uvjetima za osiguranje pri sklapanju ugovora o osiguranju u skladu
sa člankom 26. ovoga Zakona,

16. pravna osoba koja obavlja tehnički pregled vozila ako poslove zastupanja
u osiguranju obavlja protivno odredbama članka 27. ovoga Zakona,

17. pravna osoba koja obavlja tehnički pregled vozila ako postupi protivno
odredbi članka 28. ovoga Zakona,

18. posrednik ili zastupnik u osiguranju ako ne dostavlja podatke u
opsegu, na način i u rokovima koje odredi Direkcija za nadzor (članak 30.),

19. posrednik ili zastupnik u osiguranju ako Direkciji za nadzor ne
omogući obavljanje nadzora na način iz članka 30. stavka 2. ovoga Zakona,

20. posrednik ako ne dostavi izvješće ovlaštenog revizora (članak 30.
stavak 4.).

Novčanom kaznom od 2.000,00 do 20.000,00 kuna za prekršaj iz stavka
1. ovoga članka kaznit će se i odgovorna osoba u pravnoj osobi koja obavlja
poslove posredovanja ili zastupanja u osiguranju i odgovorna osoba u pravnoj
osobi koja obavlja tehnički pregled motornih vozila.

VI. PRIJELAZNE I ZAVRŠNE ODREDBE

Članak 35.

Pravne ili fizičke osobe koje obavljaju poslove posredovanja ili zastupanja
u osiguranju obvezne su u roku od dvanaest mjeseci od dana stupanja na
snagu ovoga Zakona podnijeti zahtjev za davanje odobrenja za obavljanje
te djelatnosti i uskladiti svoje poslovanje s odredbama ovoga Zakona.

Iznimno od odredbe stavka 1. ovoga članka pravne osobe koje u svojem
sastavu imaju stanice za tehnički pregled motornih vozila obvezne su uskladiti
svoje poslovanje s odredbama članka 27. i 28. ovoga Zakona u roku od dvanaest
mjeseci od dana njegova stupanja na snagu.

Osobama koje ne postupe u skladu sa stavkom 1. i 2. ovoga članka prestaje
pravo obavljanja djelatnosti posredovanja ili zastupanja u osiguranju.

Ako pravna osoba koja obavlja poslove zastupanja u osiguranju prestaje
s radom ili ne uskladi svoje poslovanje s odredbama ovoga Zakona dužna
je za prava i obveze iz ugovora o zastupanju u osiguranju, koje ima prema
društvu za osiguranje, zaključiti poseban ugovor kojim se ta prava i obveze
iz ugovora prenose na osobe koje su posredovale u zaključenju ugovora o
osiguranju, a koje to mogu dokazati sklopljenim ugovorom o osiguranju ili
ponudom na temelju koje je sklopljen ugovor o osiguranju.

Članak 36.

Ministar financija propisat će uvjete iz članka 6. stavka 2., članka
9. stavka 3. i članka 20. stavka 2. ovoga Zakona u roku od 90 dana od njegova
stupanja na snagu.

Članak 37.

Smatra se da ovlaštenje za posredovanje u osiguranju ima osoba koja
je do stupanja na snagu ovoga Zakona obavljala poslove osiguranja ili reosiguranja
u društvima za osiguranje ili reosiguranje ili poslove posredovanja u osiguranju
ili reosiguranju, i to najmanje pet godina, i koja ima visoku stručnu spremu.

Smatra se da ovlaštenje za zastupanje u osiguranju ima osoba koja je
do stupanja na snagu ovoga Zakona obavljala poslove osiguranja ili reosiguranja
u društvima za osiguranje ili reosiguranje ili poslove posredovanja ili
zastupanja u osiguranju ili reosiguranju, i to najmanje dvije godine, i
koja ima višu stručnu spremu.

Članak 38.

Ovaj Zakon stupa na snagu osmog dana od dana objave u "Narodnim novinama".

Klasa: 453-02/98-01/04
Zagreb, 5. ožujka 1999.

ZASTUPNIČKI DOM

HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks,** **dipl. iur.,** v. r.

Zakon, NN 27/1999-545